Roedtan-plaasaanval: Verdagte het vir egpaar gewerkBhokodisa Vision. Foto: Facebook. Die verdagtes wat verlede Maandag in hegtenis geneem is in verband met die moord op Piet (69) en Tilla van Zyl (66) in Roedtan in Limpopo se identiteite is bekend gemaak nadat hulle in die hof verskyn het. Hulle is Mhlabane Bheki (30) van Jerusalem naby Hazyview, Mlazi Sfiso (36) van Mshanda, Bhokodisa Vision (42) van Zimbabwe, en Mbuyane Mpho Panuel (33), Nkosi Dumisani (33), Shabane Ntando (29) en Phiri Nhlanhla Willis (37), almal van Masoyi. Volgens lt.kol. Moatshe Ngoepe, woordvoerder van die polisie, is Vision ŉ voormalige werknemer van die egpaar. Daar is verlede week berig agt verdagtes is vasgetrek, maar Ngoepe het egter gesê dit is net dié sewe wat aangekla is. Daar is tydens die inhegtenisname beslag gelê op ŉ vuurwapen, ŉ magasyn en ammunisie. “Die oorsprong van dié vuurwapen sal bepaal word deur die polisie se ondersoek,” het Ngoepe gesê. Maroela Media het vroeër berig die Van Zyl-egpaar is op 20 Augustus deur ŉ familielid dood op hul plaas buite Mokopane aangetref. ŉ Onbekende groep verdagtes het glo die egpaar se slaapkamerdeur oopgebreek en hulle oorrompel. Die verdagtes het die egpaar met pistole aangehou en die huis geplunder. Die aanvallers het die egpaar doodgeskiet, vermoedelik oomblikke voordat hulle gevlug het. Die slagoffers se liggame is die Sondag omstreeks 09:00 in die huis aangetref. “Hul hande was vasgebind en hulle het verskeie skietwonde aan hul liggame gehad,” het Ngoepe gesê. Ngoepe het gesê twee jaggewere, een handwapen en een rewolwer is tydens die aanval gesteel. Die verdagtes het verlede week in die Lebowakgomo-landdroshof verskyn. Hulle bly in aanhouding tot hul volgende verskyning op 13 September wanneer hulle na verwagting om borgtog sal aansoek doen. Die ondersoek duur voort.